  Майя Бывальцева Удмуртиысь паралимпиец Владислав Лекомцев дуннелэсь биатлонъя Кубоксэ утӥз. Со сярысь ивортэ Рецепт-Спорт портал. Кубок понна вожвылъяськонын со 630 очко люказ. Кыкетӥ чуре интыяськем Франциысь Бенжамин Давье 24 очко келяз. 450 очкоен куинетӥ луиз Россиысь Александр Проньков. Дуннелэсь куасэн бызьылонъя Кубоксэ Россие ваиз Татарстанысь Рушан Миннегулов. Со ортчем сезон ӵоже 620 очко люказ. 510 очкоен турнир таблицалэн кыкетӥ чураз интыяськиз Владислав Лекомцев. Франциысь Бенжамин Давье куинетӥ луиз, со 370 очко люказ. Паралимпиецъёслэн дуннелэн куасэн бызьылонъя но биатлонъя Кубокез понна вожвылъяськонзылэн берпуметӥ люкетэз ортчиз Финляндиысь Вуокаттиын. Отын Владислав Лекомцев куасэн бызьылонын кык зарни но одӥг азвесь медальёс утӥз, биатлонын «бронза» басьтӥз. Тегъёс: Спорт Биатлон Удмуртия Россия ВладиславЛекомцев куасэнбызьылон  